**Women’s International Zionist Organization** skrátene ***WIZO***, hebr. : ויצו, *Vico* (doslova *Medzinárodná ženská sionistická organizácia*), je dobrovoľnícka organizácia, ktorá sa venuje sociálnej starostlivosti vo všetkých oblastiach izraelskej spoločnosti, pokroku v postavení žien a židovskému vzdelaniu v Izraeli a diaspore. Súčasnou prezidentkou organizácie je Helena Glaserová.

História
--------

Vera Weizmannová, prvá dáma Izraela, na návšteve škôlky v správe WIZO v meste Rechovot v roku 1946
WIZO založila v roku 1920 v Londýne Rebecca Sieffová, Dr. Vera Weizmannová (manželka prvého izraelského prezidenta Chajima Weizmanna), Edith Ederová, Romana Goodmanová a Henrietta Irwellová „s cieľom organizovať sociálnu pomoc novým židovským prisťahovalcom do mandátnej Palestíny, kde zvlášť pre ženy a deti nebola situácia ľahká." V nasledujúcich rokoch vznikali pobočky WIZO v rôznych európskych krajinách (v Československu v roku 1924). Mnohé z nich však boli zrušené počas druhej svetovej vojny v dôsledku nacistickej okupácie a holokaustu.

V roku 1949 sa po vzniku Izraela rok predtým, presunulo sídlo WIZO do Izraela a Rebecca Sieffová sa stala prezidentskou organizácie. V roku 1966 ju nahradila Rosa Ginossarová. Vo vedení WIZO sa po nej vystriedali Raja Jaglomová a Michal Modajová. Medzi prvé sociálne projekty organizácie v mandátnej Palestíne patrili detské kliniky Tipat Halav a distribučné centrá oblečenia, z ktorých mnohé sú činné dodnes. V roku 1926 vytvorila organizácia v Tel Avive prvé jasle.

V roku 2008 získala WIZO spoločne s dvomi ďalšími ženskými organizáciami Izraelskú cenu za dlhodobý výnimočný prínos spoločnosti a štátu Izrael.

Politické aktivity v Izraeli
----------------------------

V Izraeli vytvorila WIZO politickú stranu a kandidovala v prvých parlamentných voľbách v roku 1949. Získala 1,2 % hlasov, čo predstavovalo jeden poslanecký mandát, ktorý pripadol Rachel Kohen-Kagan, v tom čase prezidentke organizácie. Neskôr bola Rachel Kohen-Kagan počas funkčného obdobia piateho Knesetu poslankyňou Liberálnej strany (následne však zo strany vystúpila a pomohla založiť stranu Nezávislí liberáli).

Súčasnosť
---------

Knižný trh WIZO v Štrasburgu, 2009
V súčasnosti prevádzkuje WIZO v Izraeli 170 jaslí, v ktorých sa stará o zhruba 14 tisíc detí pracujúcich matiek, nových imigrantov a potrebných rodín. Organizácia tiež usporadúva letné tábory, kurzy pre rodiny s len jedným rodičom a terapeutický program pre deti, ktoré boli odobrané rodinám na základe súdneho príkazu.

WIZO je k roku 2008 najväčšou ženskou sionistickou organizáciou na svete. V roku 2008 poslalo 36 členských štátov svojich delegátov do Izraela na 88. narodeniny tejto organizácie.

WIZO v Československu
---------------------

V Československu vznikla pobočka WIZO v roku 1924. Zanikla v súvislosti s druhou svetovou vojnou a obnovená bola až v roku 1991 v Česku. 

Česká pobočka v súčasnosti „zaisťuje lístky do divadiel a na koncerty, návštevy zaujímavých výstav s odborným výkladom, a hlavne besedy so známymi osobnosťami." Podobne ako iné pobočky, avšak nie v takej miere, usporadúva zbierky v prospech Izraela. Výťažok zbierok je venovaný napríklad pozostalým po teroristických útokoch či na výstavbu škôlky v meste Sderot. Peniaze v prospech Izraela organizácia získava aj usporadúvaním dobročinných bazárov.

Predsedníčkou slovenskej sekcie WIZO bola pred druhou svetovou vojnou Gisi Fleischmannová, v čase holokaustu vedúca predstaviteľka *Pracovnej skupiny*, ilegálnej odnože v rámci *Ústredne Židov*. Zahynula 18. októbra 1944 v jednom z posledných transportov do Osvienčimu.

Iné projekty
------------

Commons
* Spolupracuj na Commons Commons ponúka multimediálne súbory na tému **Women’s International Zionist Organization**

Referencie
----------

1. 1 2 3 4  KOSÁKOVÁ, Eva. *Ženská mezinárodní sionistická organizace (WIZO)* [online]. Český rozhlas, 2008-08-17, [cit. 2012-10-29]. Dostupné online.
2. ↑   *History: The First Decade: 1920-1930* [online]. WIZO, [cit. 2012-10-29]. Dostupné online. (po anglicky)[nefunkčný odkaz]
3. ↑   *Israel Prize Official Site - Recipients' C.V.’s* [online]. Ministerstvo školstva Štátu Izrael. Dostupné online. (po hebrejsky)
4. ↑   *Israel Prize Official Site - Judges' Rationale for Grant to Recipients* [online]. Ministerstvo školstva Štátu Izrael. Dostupné online. (po hebrejsky)
5. ↑  ROCKBERGER, Ingrid. *Supporting women and children* [online]. Haaretz, 2007-03-23, [cit. 2012-10-28]. Dostupné online. Archivované 2008-04-07 z originálu. (po anglicky)
6. ↑   *Gisi Fleischmann 1892 - 1944* [online]. [Cit. 2012-10-29]. Dostupné online. Archivované 2012-11-30 z originálu. (po anglicky)
7. ↑   *The International School for Holocaust Studies - Fleischmann, Gisi* [online]. yadvashem.org, 2012-00-0, [cit. 2012-10-29]. Dostupné online.

Externé odkazy
--------------

* Oficiálne internetové stránky Archivované 2010-05-24 na Wayback Machine (po anglicky)(po hebrejsky)
* WIZO Austrália Archivované 2009-09-24 na Wayback Machine (po anglicky)
* WIZO Spojené štáty americké (po anglicky)
* Jewish Virtual Library – WIZO
* Vláda Štátu Izrael – Wizo - Women's International Zionist Organization

Zdroj
-----

* *Tento článok je čiastočný alebo úplný preklad článku Mezinárodní ženská sionistická organizace na českej Wikipédii.*